Soiden ja kivennäismaiden ojitustilanne

Soiden ja kivennäismaiden ojitustilanne -paikkatietoaineisto on rasterimuotoinen (10 m x 10 m) aineisto, joka luokittaa koko Suomen turve- ja kivennäismaat ojittamattomiin ja ojitettuihin alueisiin sekä turvetuotantoalueisiin. Soita koskeva aiempi valtakunnallinen ojitustilannerasteri on nimellisesti vuodelta 2011 ja sen tärkeimmät tausta-aineistot ovat vuodelta 2008 (Soiden ojitustilanne 2011). Uusi ojitustilanneaineisto päivittää aiemman soiden ojitustilanneaineiston ja laajentaa sen kivennäismaille.

Aineiston lähtöaineistoina olivat Maanmittauslaitoksen maastotietokannat (2009; 2014; 2024). Hyvin keskeinen työvaihe tarkastelussa oli maastotietokannan virtavesiviiva-aineiston luokitus todennäköisiin ojiin ja todennäköisiin puroihin, ja tämä luokitusaineisto on julkaistu erillisenä vektoriaineistona (Virtavesien (alle 5 m) ennustettu puromaisuus). 

Rasteriarvot:
10 = ojittamaton kivennäismaa
11 = ojitettu kivennäismaa
20 = ojittamaton turvemaa
21 = ojitettu turvemaa
23 = nykyinen tai entinen turvetuotantoalue

On huomattava, että erot uuden ojitustilanneaineiston (2025) ja aiemman vuoden 2011 aineiston (Soiden ojitustilanne 2011) välillä eivät ilmennä pelkästään uusia ojituksia. Erot voivat suurelta osin liittyä puutteisiin varhaisemman aineiston tausta-aineistoissa eli viiveellä ojien ilmestymisessä maastotietokannan virtavesiviiva-aineistoon sekä ojaviivojen puuttumisella kokonaan virtavesiviiva-aineistosta. Viive tarkoittaa sitä, että vanhasta aineistosta (2011) puuttuva ojitusalue on saatettu ojittaa esimerkiksi vuosina 2007–2008, mutta se ei ole ehtinyt mukaan tarkastelun tausta-aineistoon. Uuden aineiston (2025) teossa löydettiin myös ilmakuvilta jonkin verran ojituksia, jotka puuttuvat kaikista maastotietokannan virtavesiviiva-aineistoista. Näiden ojitusten ajankohdasta ei ole tietoa.


Aineistoa voi käyttää esimerkiksi luontotyyppien tilan ja ennallistamistarpeiden arvioinnissa.

Aineisto kuuluu Syken avoimiin aineistoihin (CC BY 4.0).

Tarkempi aineistoseloste: https://geoportal.ymparisto.fi/meta/julkinen/dokumentit/Soiden_ja_kivennäismaiden_ojitustilanne.pdf

Soiden ja kivennäismaiden uuden ojitustilanneaineiston teossa luotiin aluksi mahdollisimman täydellinen virtavesiviiva-aineisto, erilliset turve- ja kivennäismaamaskit sekä turvetuotantoalueiden koosteaineisto. Virtavesiviiva-aineistot yhdistettiin maastotietokannan eri vuosiversioista: 2009, 2014 ja 2024. Purojen ja ojien erottelussa hyödynnettiin kahta eri koneoppimisalgoritmia sekä yksinkertaisempia aluerajauksiin tai viivojen geometriaan perustuvia erottelusääntöjä. On huomattava, että purojen ja ojien erottelu on vielä aineiston optimoinnin jälkeenkin merkittävä virhelähde – kaikkien virtavesiviivojen oikea luokitus ei menetelmällä onnistu.

Ojiksi luokittuneet viivat puskuroitiin 50 metrillä. Ojitetuiksi turve- ja kivennäismaiksi määritettiin ojien puskuripolygonien alueet sekä peltojen, teiden ja turvetuotantoalueiden reunat 50 metrin leveydeltä, koska myös näiden alueiden reunoilla on yleensä ojat, vaikka niitä ei maastotietokantaan ole yleensä sisällytetty.

Turvemaamaskin lähtöaineistoina olivat 22–23.5.2024 Maanmittauslaitoksen rajapinnalta ladatut maastotietokannan soistumat (35300) ja suot (35411, 35412, 35421 ja 35422) sekä maa-aineksenottoalueluokka eloperäinen maa-aines (32113) eli turvetuotantoalueet. Kivennäismaamaskin teko perustui puolestaan alueiden poissulkemiseen: kivennäismaamaskin lähtöaineistona oli koko Suomi, minkä jälkeen alueesta poistettiin em. turvemaamaski sekä seuraavat maastotietokannan kohteet: rakennetut alueet (taajamat, yksittäiset rakennukset, liikennealueet, hautausmaat, louhokset, puistot), vesialueet (järvet, meri ja aluemaiset joet), maatalousmaat ja niityt.

Turvetuotantoalueiden koosteaineiston teossa pyrittiin saamaan aikaan mahdollisimman kattava kooste sekä nykyisin käytössä olevista turvetuotantoalueista että jo käytöstä poistuneista alueista. Koostetta tehtäessä yhdistettiin tästä syystä tietoa vanhoista (Corine maanpeiteaineisto 2000) ja uusista aineistoista (Maanmittauslaitoksen rajapinta 22.5.2024; Syken Mammutti-hankkeessa koostama Turvetuotantoalueet ja niiden jälkikäyttö -aineisto).

Edellä kuvatun tuotantoprosessin jälkeen aineistoa tarkistettiin visuaalisesti. Kattavin tarkistus koski sellaisia yli yhden hehtaarin (Lapissa ja Pohjois-Pohjanmaalla yli kolmen hehtaarin) laajuisia turvemaa-alueita, joilla ojitustilanneluokka oli muuttunut ojitetusta ojittamattomaksi vertailtaessa aiempaa Soiden ojitustilanne (2011) -aineistoa uuteen aineistoon. Tällä tavoin löydettiin virhealueita, joilla ojia näkyi ilmakuvalla, vaikka virtavesiviivat puuttuivat maastotietokannasta sekä kohteita, joissa puro oli tulkittu virheellisesti ojaksi. Ilmakuvilta löytyneet ojat digitoitiin ja puskuroitiin (50 m) ja tällä puskuriaineistolla korjattiin ojitustilannerasteria.

Organization: Suomen ympäristökeskus (Syke)